สรรพากรชงคลังลดแวต7%เสนอครม.สัปดาห์หน้า
กรมสรรพากรห่วงเศรษฐกิจไทยทรุดหนัก เสนอลดแวต 7% ต่อลมหายใจอีก 1-2 ปี
4 ก.ย. 2562

กรมสรรพากรห่วงเศรษฐกิจไทยทรุดหนัก เสนอลดแวต 7% ต่อลมหายใจอีก 1-2 ปี
นายเอกนิติ นิติทัณฑ์ประภาศ อธิบดีกรมสรรพากร กล่าวว่า สัปดาห์นี้จะเข้าหารือกับนายอุตตม สาวนายน รมว.คลัง เพื่อเสนอให้ขยายเวลาการลดภาษีมูลค่าเพิ่ม หรือ แวต จาก 10% เป็น 7% ที่จะสิ้นสุดในวันที่ 30 ก.ย. 2562 นี้ ออกไปอีก ส่วนจะขยายเวลาการลดออกไป 1-2 ปี ขึ้นอยู่กับการตัดสินใจของฝ่ายนโยบาย เพื่อเสนอให้คณะรัฐมนตรี (ครม.) เห็นชอบภายในสัปดาห์หน้า
"เศรษฐกิจไทยตอนนี้ชะลอตัวมาก ไม่เหมาะที่จะปรับขึ้นภาษีแวตเป็น 10% กรมสรรพากรจึงเสนอให้ขยายเวลาการลดภาษีแวตเหลือ 7% เหมือนเดิมไปก่อน" นายเอกนิติ กล่าว
สำหรับการปฏิรูปภาษีกรมสรรพากร และการลดอัตราภาษีเงินได้นิติบุคคล 10% ตามนโยบายหาเสียงของพรรคการเมืองที่เข้ามาเป็นรัฐบาล ขณะนี้ รมว.คลัง ได้ตั้งคณะกรรมการปฏิรูปภาษีทั้งระบบ ทั้งภาษีกรมสรรพากร กรมสรรพสามิต กรมศุลกากร โดยมีนายประสงค์ พูนธเนศ ปลัดกระทรวงการคลัง เป็นประธาน ได้มีการประชุมนัดแรกไปแล้วเพื่อกำหนดแนวทางการศึกษาปฎิรูปภาษีว่าควรทำอย่างไรบ้าง